สกู๊ป : จากดวงใจไทยทั่วหล้า
นับเป็นอีกหนึ่งหน้าประวัติศาสตร์ของไทย กับการจุดเทียนถวายพระพรชัย เนื่องในวันเฉลิมพระชนมพรรษา 65 พรรษา ของสมเด็จพระเจ้าอยู่หัวมหาวชิราลงกรณ บดินทรเทพยวรางกูร  ณ ลานพระราชวังดุสิต พร้อมกับการรับชมดนตรีพระราชทาน ที่สร้างความประทับใจเป็นอย่างมากให้กับพสกนิกร ติดตามได้ในประเด็น : จุดเทียนถวายพระพรชัย  "จากดวงใจ ไทยทั่วหล้า" 

เปลวเทียนที่พลิ้วไสวตามสายลม เสียงร้องกึกก้องเพลงราชาทรงพระเจริญ ที่เหล่าพสกนิกรทุกหมู่เหล่าร่วมร้องเพลง พร้อมจุดเทียนถวายพระพรชัยมงมล เนื่องในวโรกาสวันคล้ายวันพระราชสมภพสมเด็จพระเจ้าอยู่หัวมหาวชิราลงกรณ บดินทรเทพยวรางกูร  28 กรกฎาคม 2560 ณ บริเวณลานพระบรมรูปทรงม้า พร้อมกับสายฝนที่โปรยปรายคล้ายน้ำจากฟ้า มนตราแห่งความปิติยินดี

พร้อมกันนี้สมเด็จพระเจ้าอยู่หัวมหาวชิราลงกรณ บดินทรเทพยวรางกูร  ทรงพระราชทานบทเพลงเพื่อขับกล่อมให้กับประชาชน ภายใต้ชื่อการแสดงว่า "จากดวงใจ ไทยทั่วหล้า" ซึ่งนายรณชัย ถมยาปริวัฒน์ หรืออ๊อด คีรีบูน และ พันจ่าอากาศเอก วีรยุทธิ์ นานช้า หรือ บ่าววี นักร้องชื่อดัง เปิดเผยว่า การขึ้นเวทีแสดงในครั้งนี้นับเป็นความภาคภูมิใจอย่างสูงสุด ที่ได้เป็นส่วนหนึ่งในการถวายงานสมเด็จพระเจ้าอยู่หัว และน้อมนำพระราชดำริของพระองค์ ไปประยุกต์ใช้ในชีวิต
 
ไม่ต่างจากความรู้สึกของประชาชน ล้วนปลื้มปิติที่สมเด็จพระเจ้าอยู่หัวมหาวชิราลงกรณ บดินทรเทพยวรางกูร  ทรงไม่ละทิ้งประชาชนผู้ทุกยาก พร้อมกับทรงพระราชทานบทเพลงอันไพเราะ เพื่อให้ประชาชนคลายความทุกข์เศร้า และจะน้อมนำเอาศาสตร์พระราชาไปใช้  ซึ่งถือเป็นมงคลชีวิต
 
กิจกรรม "จากดวงใจ ไทยทั่วหล้า"  ถือได้ว่าเป็นการร่วมใจของหน่วยงานต่างๆ ที่นำดนตรีมาขับกล่อมให้กับประชาชนที่มาร่วมกิจกรรม อาทิ วงดุริยางค์ทหารมหาดเล็กราชวัลลภรักษาพระองค์ วงดุริยางค์ 4 เหล่าทัพ กองทัพบก กองทัพเรือ กองทัพอากาศ ตำรวจ วงดุริยางค์กรมศิลปากร และวงเฉลิมราชย์ และมีศิลปินนักร้องรับเชิญ อาทิ เศรษฐา ศิระฉายา, อรวี สัจจานนท์, ก้อง ห้วยไร่, อ๊อด คีรีบูน, จินตหรา พูนลาภ, ชมพู ฟรุตตี้ รวมถึงนักร้องจากกรมประชาสัมพันธ์ นักร้องประสานเสียงจากดุริยางค์ 4 เหล่าทัพ  ซึ่งการแสดงแบ่งเป็น 7 ช่วง ประกอบด้วย เกียรติศักดิ์ทหารกล้า, แอ่วเหนือทัพฟ้า, ทะเลงามตาราชนาวี, สานศิลป์ดนตรี ณ สีชัง, เสียงแคนดังผู้พิทักษ์บรรเลง, เฉลิมราชย์ผูกสัมพันธ์เพลง รำวงสวยเด่นด้วยสามัคคี และจากดวงใจไทยทั่วหล้า ถวายพระพรชัยมงคลแด่สมเด็จพระเจ้าอยู่หัว ด้วยความสำนึกในพระมหากรุณาธิคุณ อันหาที่สุดมิได้ที่พระองค์ทรงมีพระเมตตาให้กับประชาชน ดั่งคำว่า พระองค์ ไม่เคยทอดทิ้งประชาชนของพระองค์